વેલ, સવારે નવ વાગ્યે પહોંચવાના ઉન્માદમાં અમારી બસ છેક સાડા અગિયારે મનાલી પહોંચી જ્યાંથી ફ્રેશ થવા માટે અમે એક કલાક માટે હોટેલમાં રૂમ લીધો, અને તરત જ હું અને ડિમ્પલ યુથ ક્લબની ઓફીસે પહોંચ્યા. જ્યાંથી અન્ય બે ટ્રેકર અમારી સાથે જોડાયા. ત્યાંથી પ્રીની પહોંચી અમારું ચાર વ્યક્તિનું ગ્રુપ યુથક્લબ દ્વારા ગોઠવાયેલી જીપમાં સવાર થઈ જોબ્રા પહોંચ્યું. પ્રીનીથી જોબ્રાના પોણો કલાક જેટલા રસ્તા પર સુંદર એવા પાઈન, મેપલ, વોલનટ અને ઓકના વૃક્ષો પથરાયેલા જોવાનું સૌભાગ્ય મળ્યું તો ૩૦થી વધુ સર્પાકાર રસ્તા પરથી નીકળતા વધતી જતી ઊંચાઈ પરથી નીચે રહી ગયેલું મનાલી શહેર આવજો કહેતું જોવા મળ્યું.. અમારી ખુશનસીબીથી અમને વરસાદના વિઘ્નરહીતનું સુંદર વાતાવરણ મળ્યું.